
הכנסת החמש-עשרה							נוסח לא מתוקן
מושב שלישי


פרוטוקול מס' 180
מישיבת ועדת הכספים
יום רביעי, י' בחשון התשס"א (8 בנובמבר 2000), שעה 9:00

נכחו:

חברי הוועדה: אלי גולדשמידט – היו"ר
                        משה גפני
                        אבשלום וילן
                        אמנון כהן
                        ישראל כ"ץ
                        לימור לבנת
                        יעקב ליצמן
                        רחמים מלול
                        מאיר פרוש
                        יוסף פריצקי
                        ויצמן שירי
                        שלום שמחון

מוזמנים: מוטי איילון                       מנהל המכס ומע"מ
                 טלי ירון                            יועצת משפטית, אגף המכס ומע"מ
                  א. תמרי                           משרד האוצר
                 ד. רימון                            משרד האוצר
                  יעל אביר                           עו"ד, אגף המכס ומע"מ
                 טלי דולן                            יועמ"ש, אגף כלכלה והכנסות המדינה, משרד האוצר
                 גבי בן-הרוש                      מועצת המובילים
                 דוד כוכבא                         מועצת המובילים
                 א. שאשא                           מועצת המובילים
                 א . קליימן                         מועצת המובילים
                 נ. סרוסי                             מועצת המובילים
                 י. סאלם                             מועצת המובילים
                 יורם גולדשמידט               מועצת המובילים
                 רוני ארד                            אגף תקציבים, משרד האוצר


יועצת כלכלית: סמדר אלחנני

יועצת משפטית: אנה שניידר

מנהל הוועדה: איוור קירשנר

קצרנית: יפעת שפרכר

נושא: 1. תקנות מס קניה (טובין) (תיקון). 
           2. שינויים בתקציב לשנת ‏2000.
           3. נזקי האירועים הבטחוניים.





1. תקנות מס קניה (טובין) (תיקון).


היו"ר אלי גולדשמידט:

	הצעה לתיקון תקנות מס קניה (טובין).

מוטי איילון:

	 המחיר לקביעת מס הקנייה בייצור המקומי נקבע בדרך כלל על המחיר הסיטונאי, שהוא מחיר ממוצע של מכירות לסיטונאים. קבוע בחוק שריבית איננה חלק מהמחיר. פנו אלינו היצרנים בטענה שהם מעוניינים לגלגל שיטה של מכירות בתשלומים. הם טענו שזה לא הוגן לכלול את הריבית על התשלומים האלה בתשלום לצרכן.	

רחמים מלול:

	עד היום הם לא מכרו בתשלומים?

מוטי איילון:

	לא הייצרנים. מי שמכר בתשלומים זה הקמעונאים. אנחנו נעתרנו לבקשתם של היצרנים לאפשר להם, במקרים המסויימים שניתן לצרכן לשלם בתשלומים, לא לראות את הריבית כחלק מהמחיר. זה עובד לטובת התעשייה שלנו. אני מבקש מחברי הכנסת לאשר את ההצעה.

היו"ר אלי גולדשמידט:

	מה המשמעות שאתה לא רואה את הריבית כחלק מהמחיר?

מוטי איילון:

	זאת אומרת שמס הקנייה לא ייגבה על החלק של הריבית.

יוסף פריצקי:

	מע"מ על הריבית אתה כן גובה.

מוטי איילון:

	מע"מ על הריבית אני גובה סלקטיבי. אם זה מכר בתשלומים אנחנו לא גובים. אם הבסיס הוא בסיס מזומן, אנחנו כן גובים. 

היו"ר אלי גולדשמידט:

	זאת אומרת שבהקשר הזה אתם לא גובים מע"מ.

מוטי איילון:

	לא.



היו"ר אלי גולדשמידט:

	לשכת עורכי הדין בירכה על התיקון, אבל יש לה הערה לגבי פיסקה 2.

מוטי איילון:

	אני חושב שלשכת עורכי הדין לא הבינה את המטרה. אילו היא היתה מדברת איתי ומבינה למה נעתרתי לדבר הזה, אז היא היתה מוותרת על השימוש בפיסקה 2. 

אנה שניידר:

	לשכת עורכי הדין כותבת: "מאחר שהסכם תשלומים נערך מטבע הדברים לאחר מועד.. ולעיתים קרובות אף לאחר המועד שבו הוא חייב לדווח על העיסקה, היצרן אינו צד להסכם, ואיש אינו מחייב את הקמעונאי או את הצרכן לדווח לו על הסכומים". השאלה היא איך אתם מתכוונים ליישם את זה במצב דברים כזה? אני חושבת שהעובדות הן נכונות. 

מוטי איילון:

	עיסקאות מסוג זה לא היו עד היום. הטיעון של לשכת עורכי הדין הוא טיעון נכון, אבל כיוון שאנחנו מדברים על סוג חדש של עיסקאות, אנחנו כמובן נדרוש מהיצרן את הדיווח המדוייק על המקרים מתי הוא לא כלל את המחיר ומתי הוא גלגל את זה.

היו"ר אלי גולדשמידט:

	מי בעד, ירים את ידו?

ה צ ב ע ה
בעד – רוב


אושר





















2. שינויים בתקציב לשנת 2000.

היו"ר אלי גולדשמידט:

	אנחנו מצביעים על רוויזיה לחוק הלוואות לדיור (תיקון – זכאות לדיור ציבורי), של חבר הכנסת ליצמן וקבוצת ח"כים. מי בעד הרוויזיה, ירים את ידו?

ה צ ב ע ה
בעד – 6
נגד – 8

הרוויזיה נפלה.

	אנחנו מצביעים על רוויזיה לחוק תיקון פקודת מס הכנסה (אי ניכוי הוצאות בגין עבודה לא חוקית). מי בעד הרוויזיה, ירים את ידו?

ה צ ב ע ה
בעד – 6
נגד – 8

הרוויזיה נפלה.

	רוויזיה של שלום שמחון על בקשה מספר 339. מי בעד הרוויזיה, ירים את ידו?

ה צ ב ע ה
בעד – 11
נגד – 0

הרוויזיה אושרה.

	מי בעד הבקשה, ירים את ידו?

ה צ ב ע ה
בעד – 10
נגד – 0

הבקשה אושרה.

	רוויזיה נוספת של שלום שמחון על בקשה מספר 04043. מי בעד הרוויזיה, ירים את ידו?

בעד – רוב

הרוויזיה אושרה.

	מי בעד הבקשה, ירים את ידו?

בעד – רוב

הבקשה אושרה.

	רוויזיה של שלום שמחון על פנייה 05037 ו13020.  מי בעד הרוויזיה של שלום שמחון, ירים את ידו?


ה צ ב ע ה
בעד – רוב

הרוויזיה אושרה.

	מי בעד הבקשה, ירים את ידו?

ה צ ב ע ה
בעד – רוב
נגד – 1

הבקשה אושרה.

	חבר הכנסת עופר חוגי ביקש רוויזיה על פנייה 70046.  עופר, אתה יורד מהרוויזיה?

עופר חוגי:

	כן.

היו"ר אלי גולדשמידט:

	הרוויזיה הוסרה, הבקשה אושרה. אנחנו עוברים עכשיו לרוויזיה של יוסי פריצקי על פנייה מספר 22018. עלתה פה שאלה למה זה בא בצורת הודעה. אנחנו בדקנו בחוק יסודות התקציב וראינו שיש סעיף שאומר שאם מדובר בעודפים מחוייבים באותה תוכנית, אז מדובר על הגשת הודעה.

אנה שניידר:

	מדובר על סעיף מספר 13א לחוק יסודות התקציב. 

היו"ר אלי גולדשמידט:

	מבחינת היועצת המשפטית של ועדת הכספים, נחה דעתי שהעניין המשפטי תקין. כמובן שאם מישהו מעכב זה עובר למסלול הצבעה רגיל. 

אנה שניידר:

	סעיף 13א לחוק יסודות התקציב קובע: "נותר סכום עודף באחד מסעיפי התקציב בחוק תקציב שנתי לשנת כספים פלונית או על פיו, חוץ מסעיף תקציב הכנסת, רשאי שר האוצר בהודעה לוועדה להתיר את השימוש באותו סכום בשנת הכספים שלאחריה, לתוכנית שבה נכלל".

יוסף פריצקי:

	באיזו שנה מדובר פה?




היו"ר אלי גולדשמידט:

	שאלה שנייה שעלתה היא: האם הקריטריונים שעל פיהם הכסף הזה יועד בשנת הכספים הקודמת היו קריטריונים תקפים. אנחנו הבנו, גם מהישיבות שהיו לנו עם מר דהרטוך ועם אנשים אחרים, שעד היום תקפים הקריטריונים של 1992 שפורסמו בילקוט הפירסומים. השאלה שנשאלת היא: האם הכספים שפה מדובר בהם מחולקים על פי הקריטריונים ההם.



רוני ארד:

	בעיקרון מדובר, אני מבין, על סעיף תקציבי מיוחד שמיועד למבני דת. העודפים המחוייבים בסעיף הספציפי הזה הם לא עודפים מ-1999. מדובר בהתחייבויות ארוכות טווח, כלומר, התחייבויות שהמשרד התחייב עליהן ב-1998 וב-1997 על בסיס הרשאה להתחייב. אנחנו במקביל בודקים אם ההתחייבויות הללו עומדות בקריטריונים של 1992. לגבי הכספים של 1999 ו-2000, מדובר בעודפים מחוייבים שלא הגיעו בכלל לוועדה. אסור היה להוציא את הכספים האלה, ואכן הכסף הזה לא יצא. זאת הפנייה. הכסף הזה כל כולו מיועד להתחייבויות המשרד שרשומות על ידי חשב המשרד. זו לא תוספת תקציב. המשרד לא יכול להשתמש בו עבור התחייבויות חדשות, אלא כמו כל כסף מחוייב שמעבירים כל שנה הוא מחוייב לתשלום עבור גוף כלשהו. אם יתברר שההתחייבות לא היתה על פי החוק, הכסף הזה לא ישולם ולא יהיה מחוייב. 

יוסף פריצקי:

	רוני, אתה אמרת שזה מ1997 ומ-1998. לפי חוק יסודות התקציב, הודעה היא לשנה שלפניה. האם בין 1997, 1998 עד היום היתה העברה של העודף הזה עוד פעם?

יגאל ביבי:

	חייבת להיות.

יוסף פריצקי:

	אם לא משתמשים בעודף המחוייב, הוא חוזר לקופה. אתה יכול להגיש בקשה להעברה תקציבית אבל לא הודעה.

יגאל ביבי:

	לעירייה שבונה מקווה לוקח 3 שנים. אם אתה מאשר לה השנה אז אתה מתחייב. אם היא כבר גמרה לבנות את המקווה, אתה צריך לתת לה את הכסף. 

רוני ארד:

	מדובר על תקציבי פיתוח. בעיקרון, תקציבי פיתוח מיועדים לכמה שנים. כרגע מתבצעת בדיקה של רואה חשבון על הדברים האלה. אם משרד הדתות התחייב ל-3 שנים, אז העודף הזה מחוייב ל-3 שנים. אם אתה היום שוכר מקבץ דיור ל-5 שנים, אז העודף הוא ל-5 שנים והוא מופיע בדוח החשב הכללי באיזכור של עודף מחוייב.

היו"ר אלי גולדשמידט:

	להערכתי, ההסברים שניתנו פה מניחים את הדעת. אני לא חושב שהיתה פה איזו שהיא בעיה משפטית. מי בעד הרוויזיה של חבר הכנסת יוסי פריצקי, ירים את ידו?

ה צ ב ע ה
בעד – 5
נגד – 9
	
הרוויזיה לא התקבלה. יש פה העברה תקציבית מספר 78015.

גלעד ריקלין:

	מדובר בהעברת עודפים לתקציב הפיתוח של משרד התיירות בסך 4 מיליון שקלים. 


היו"ר אלי גולדשמידט:

	מי בעד הפנייה, ירים את ידו?

ה צב ע ה
בעד – רוב

אושר

	פנייה מספר 78014

גלעד ריקלין:

	מדובר פה בעודפים מחוייבים לתקציב הפיתוח של משרד התיירות. הם מיועדים בעיקר ליד ושם ולמוזיאון בירושלים.

היו"ר אלי גולדשמידט:

	מי בעד, ירים את ידו?

ה צ ב ע ה
בעד – רוב

אושר



















3. נזקי האירועים הבטחוניים.
היו"ר אלי גולדשמידט:

	אנחנו תכננו היום דיון עם מנכ"ל משרד האוצר, שהיה אמור לומר לנו מה האוצר עושה לטובת אותם גופים במשק שנפגעים קשה מאוד מהמצב הבטחוני. מנכ"ל האוצר היה אמור לבוא הנה, אבל עכב תקלה לא צפויה מראש הוא הודיע לי שהוא לא יוכל להגיע. אני מתנצל. אני מציע שנשמע ישירות מכם כיצד משפיע המצב הבטחוני על המצב העסקי שלכם. 

גבי בן-הרוש:

	אלי, אני רוצה לברך אותך על ההענות המהירה. הבעיה היא מאוד מאוד חמורה.  אנחנו כבר עברנו אינתיפאדה בשנות ה-80, אבל מצב כזה עוד לא היה לנו. בשנות ה-80 תיירים לא הגיעו לארץ אבל האוטובוסים המשיכו לשרת את משרד החינוך וגופים אחרים. זה נחתך היום עם סכין. אנחנו מדברים על סדר גודל של למעלה מ-2000 אוטובוסים שעוסקים אך ורק בתיירות ובהסעות הפנים ארציות. נהגים כבר נאלצו להשלח הביתה. אם אנחנו מסתכלים על השנה, אנחנו רואים שהשנה חוסלה. לא נראה לנו שאף תייר יגיע בעתיד הקרוב. זה מצב שקשה להשלים איתו. האנשים מטפסים על קירות. האנשים שלנו עומדים מול התחייבויות ענקיות. לא נראה לי שיש איפה לאחסן את כל האוטובוסים לאחר שיימכרו אותם. אותם אלפי הנהגים ניתלו על הביטוח הלאומי, על המדינה. מישהו צריך לשלם את זה. בתי המלונות, שסגרו ושלחו את העובדים הביתה, יכולים תוך חודש ימים להחזיר את אותם עובדים, אבל האוטובוסים לא יחזרו. לא יהיו לא נהגים ולא אוטובוסים. ענף התיירות במדינת ישראל, כנראה, ייכנס למשבר של כמה שנים. לא נוכל להחזיר את הגלגל אחורה. רבותי, בידכם לסייע. המדינה לא מסייעת לנו ברכישת אוטובוסים. 

היו"ר אלי גולדשמידט:

	למה אתם מצפים?

עופר חוגי:

	כמה מתוך האוטובוסים האלה זה תיירות פנים וכמה זה תיירות חוץ?

יורם גולדשמידט:

	יש תיירות חינוכית ויש תיירות נופש.

עופר חוגי:

	אם עכשיו יהיה קמפיין גדול כדי להחזיר את תיירות הפנים, בכמה נראה לך הנזק יצטמצם?

יורם גולדשמידט:

	בחברה שלנו זה בסביבות ה-80%.

עופר חוגי:

	זאת אומרת שצריך לעשות שיווק גדול לתיירות פנים. 



גבי בן-הרוש:

	איך אתה יכול לעשות שיווק לתיירות פנים אם יצאו הוראות של משרד החינוך לא לנסוע?

היו"ר אלי גולדשמידט:

	באיזו צורה אתם רואים אפשרות של סיוע?

דוד כוכבא:

	מדובר בעסקים פרטיים שממומנים ב-100%  על ידי יזמות פרטית. אין שום סיוע ממשלתי.כאן מדובר במימון של יזם מול בנק, עם כל המשמעויות של ריביות וחובה של עמידה בהתחייבויות. אנחנו מקווים שבטווח הקצר נצליח להתמודד עם נושא תיירות הפנים. כמובן אנחנו מצפים לעידוד של משרד התיירות. נכון שוועדי הורים לא מאשרים סיורי תלמידים, אבל צריך לעשות קמפיין במשרד התיירות. לפני שאנחנו פושטים יד, אנחנו באים כאן ברעיונות מעשיים: לעודד ועדי עובדים, לעודד אירגונים גדולים. 

היו"ר אלי גולדשמידט:

	איך לעודד?

דוד כוכבא:

	באמצעות מבצעים. אפשר לעשות איזה שהוא קמפיין תקשורתי כחלק מהמאמץ הלאומי של העורף להתמודד עם המשבר הבטחוני. במקום שיהיו 5 מיליון רמטכ"לים, שיהיו 5 מיליון מטיילים. אנחנו מדברים על אירגונים גדולים, כמו חברת חשמל, רשויות מקומיות, מתנ"סים, מועדני קשישים וכדומה. אנחנו מדברים על התגייסות. התגייסות זה לא לבוא לאוהל השלום ולבלבל את המוח. 

	לגבי סיוע ממשלתי, אנחנו מדברים על מספר נושאים שקשורים לסיוע ממשלתי שבהחלט מתייחסים לכסף. ברמה הפורמאלית, חשוב לנו שנושא הסעות תיירים ותלמידים יהיה חלק בלתי נפרד מכל החלטה ממשלתית שעוסקת בתיירות. כלומר, שתיירות לא תתחיל ותגמר בבתי המלון. אנחנו גוף תומך תיירות. חלום הבלהות שלנו הוא שהתאחדות בתי המלון איכשהו תצליח להתארגן, אולי גם תזכה לאיזה שהוא סיוע ממשלתי, ואנחנו נשאר בצד. צריך לקבל החלטה שהסעות תיירים זה חלק בלתי נפרד מתיירות. כל החלטה שתעסוק בתיירות צריכה לקחת אותנו בחשבון. 

	אנחנו מדברים על מימון חלקי של שכר לעובדים. כאלטרנטיבה זה מימון מלא של דמי אבטלה. אם נצליח להגיע להסדר עם האוצר ועם משרד העבודה שימתן את היקף הפיטורים, אנחנו נוכל להשאיר גרעין של נהגים בחברות למשימות מאוד מאוד דלילות ואת יתר הזמן לנצל להשתלמויות של העובדים.

היו"ר אלי גולדשמידט:

	יש תהליך של הכשרה מקצועית בענף החקלאות. אתם כלולים?

דוד כוכבא:

	אנחנו לא כלולים.



היו"ר אלי גולדשמידט:

	אתם רוצים להכלל במסגרת הזאת?

דוד כוכבא:

	נכון. יש לנו מערכי שיעור שמאושרים על ידי משרד העבודה. יש לנו בהחלט תשתית פורמאלית. מה שצריך זה שזה שיושב על הקופה יקבל את ההחלטה. מועצת המובילים יכולה לשמש כפלטפורמה וכמנגנון מרכזי שירכז את כל הפעילות הזאת.

	נושא נוסף, שהוא מאוד חשוב, זה תזרים המזומנים. היום החברות פורעות תשלומים על חודש יוני ויולי שהיו חודשים סבירים. עדיין הן לא מרגישות את זה בתזרים המזומנים, אבל בחודש הבא, כאשר נצטרך לפרוע את ה-0 של ספטמבר ואוקטובר הנושא יורגש. לדעתי, אנשים לא יוכלו לעמוד בהתחייבויות. 

ויצמן שירי:

	זה כל הענפים, לא רק אתם. ענף הבנייה הוא לא פחות מכם. אם תגיע לחודש מרץ בלי הכנסות, גם אם תתחיל לעבוד 24 שעות בחודש אפריל אתה לא תצליח לכסות פער של 3 חודשים. הבעיה היא בעיה ידועה. מה שאתה בעצם צריך זה לדחות את כל טבלת התשלומים. 

היו"ר אלי גולדשמידט:

	יש דברים שקשורים באופן ישיר לממשלה. אני לא רואה את הממשלה מממנת את ההלוואות.

ויצמן שירי:

	הבנקים בסופו של דבר יודעים שזה מצב זמני. זה כמו שאנשים באים בבקשה לדחות להם תשלומים של מע"מ.

היו"ר אלי גולדשמידט:

	תבדיל בין בנייה וחקלאות, שברגע שאתה מסיר את הסגר אתה מקבל בחזרה את העובדים ואתה יכול לחזור לפעילות, לתיירות שזה יכול להמשך עוד שנה.

ויצמן שירי:

	למדינה יהיה הרבה יותר זול שהם יחזיקו את האוטובוסים אפילו אם אין עבודה. גם להחזיק אוטובוס בלי עבודה זה העסקה של מישהו. הבנקים לא יממשו את האוטובוסים, כי כשיהיה היצף גדול מאוד של ציוד והמחיר יפול הבנקים יפסידו הרבה יותר. בדרך כלל בנקים שנותנים מימון כזה אלה בנקים גדולים. הבנקים חיים בתוך המדינה. קורה שאנשים לא משלמים משכנתאות, והבנקים מתוך הסכמה אומרים: אוקיי, לא נראה את זה כהפרה.

דוד כוכבא:

	לגבי מימון ביניים, אם נקבל את הגיבוי של הוועדה זה יעזור לנו בדיון מול הבנקים. גם למדינה יש מה לתרום לתזרים המזומנים שלנו. אנחנו משלמים מס על שכר של חודשים שלא מימשנו  בהם שום דבר. 

היו"ר אלי גולדשמידט:

	כל הסוגייה של דחיית תשלומי מס, דחיית תשלומי מע"מ נמצאת על שולחן מנכ"ל משרד האוצר. אני לא המצאתי את הגלגל. אני לא יודע אם מנכ"ל האוצר יתן לזה תשובה, אבל שמנו לו את זה על השולחן. אנחנו נוסיף גם את העניין שלכם. אני מבטיח לכם שכשיהיה פה מנכ"ל האוצר, אנחנו נקרא לכם פעם נוספת כדי שתוכלו להציג את זה ישירות כלפיו. תודה רבה.

הישיבה ננעלה בשעה 11:45

	














